**Cât era de frumos**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Știi, uneori mă poartă gândul

Prin burgul tău, pe unde am mai fost

De-atâtea ori că știu și pe de rost

Aleile din parc, cu rândul

Le traversez ușor, ca vântul,

Și mă gândesc cât era de frumos

Când mă jucam cu părul abanos

Și-ți descheiam încet veșmântul.

Îți simt și-acum în nări parfumul,

În palmă cum tresare sânul mic,

Aroma lui plăcută de fistic

De-mi amintește către tine drumul.

- Știi, uneori, îmi pare viața

Un clopot de cristal sub care-aștept

Să te întorci și să mă strângi la piept,

S-aduni în palme dimineața

Stropi de lumină și culoare,

Să trecem prin vitralii dantelate

Spre strada care duce în cetate,

Să fierbem vise-n samovare

Și-apoi din cești sorbind licoarea

Să ne-amintim c-atâtea jurăminte

Ne-au împletit într-un sărut fierbinte,

Eu încă-i mai păstrez și-acum savoarea.

Ioan Grigoraș Liliana Trif